Medicii de la Institutul Inimii din Cluj-Napoca au explicat, miercuri, 8 mai, într-o conferință de presă, că actorul Florin Piersic are o infecție generalizată în tot corpul, septicemie, fiind într-o stare gravă. Doctorii au mai precizat că protezele din corp mențin infecția și s-a luat decizia transferului la București pentru a fi extrase acestea.
Actorului în vârstă de 88 de ani i-au fost extrase, la Institutul Inimii din Cluj, sondele de la stimulatorul cardiac de la inimă, implantat în urmă cu 15 ani.
”E o situație gravă, da”, afirmă directorul medical al Institutului Inimii, Adrian Molnar, citat de g4media.ro.
Potrivit medicilor, Florin Piersic poate rămâne câteva săptămâni fără stimulator cardiac, timp în care speră să poată fi vindecat de infecția generalizată din organism.
Actorul a ajuns în jurul datei de 17 aprilie la Spitalul Militar din Cluj cu infecție generalizată în organism, care se extinsese în corp de la genunchi, au precizat managerul Institutului Inimii din Cluj, Florin Crișan, și directorul medical, Adrian Molnar.
Cum infecția s-a extins și în stimulatorul cardiac, medicii de la Spitalul Militar au considerat că este indicat ca actorul să fie transferat la Institutul Inimii, unde a ajuns pe 29 aprilie.
Cardiologii au constatat prezența unor infecții la sondele din stimulatorul cardiac și s-a continuat tratamentul cu antibiotice.
„Nu s-a impus o intervenție chirurgicală imediată. Am evaluat situația, după ce făceam încărcarea cu antibiotice să facem intervenție să scoatem sondele”, a precizat medicul Adrian Molnar, potrivit sursei citate.
La Institutul Inimii a fost transferat la Terapie Intensivă pentru a fi mai bine izolat, a mai explicat medicul Molnar.
Cardiologul care i-a implantat stimulatorul în urma cu 15 ani, Horia Roșianu, a precizat că se afla în concediu cu familia în Germania, dar a fost ținut permanent la curent cu evoluția stării lui Florin Piersic.
Roșianu a explicat că, în situația dată, era necesar să fie extrase sondele acestuia, dar că intervenția nu trebuia realizată foarte rapid:
„Situația era a unui pacient cu o septicemie, cu o infecție generalizată în sânge, cu tratament antibiotic complex și cu particularități: două zone protetice – proteza de la genunchi și sondele stimulatorului cardiac din inimă. Se știe că zonele protetice nu au imunitate.
Un principiu general este de a extrage toate materialele protetice pentru ca antibioticul să poată să acționeze.
Extragerea protezei de la genunchi nu intră în competențele noastre.
Din nefericire, eu eram în vacanță în Germania. În permanență am fost ținut la curent cu evoluția și situația medicală a domnului Florin Piersic.
În fața unei sonde infectate, primul lucru nu e o acțiune isterică de a te repezi și a scoate repede sonda, ci de a efectua un tratament antibiotic bine țintit și de a pregăti cu minuțiozitate intervenția. (…) În România există două centre care fac de rutină aceste intervenții – în București la spitalul Floreasca și la Cluj. Avem peste 130 de sonde extrase în timp fără nicio complicație majoră. (…)
În noaptea de vineri spre sâmbătă, ne-am întors în țară ca familie, sâmbătă dimineață făcând o ședință de lucru multidisciplinară, concluzia a fost foarte clară: trebuie îndepărtate focarele secundare de infecție – proteza de genunchi și sondele de la inimă. Am decis să facem această manoperă după ce ne-am blindat cu o echipă extrem de bine formată – până duminică dimineață am reușit să strângem o echipă de 11 colegi.
În 45 de minute procedura a fost efectuată, timpul efectiv de extragere din inimă a sondelor a fost de 3 minute, timp record. Procedura s-a desfășurat fără niciun fel de complicații”, a explicat medicul Horia Roșianu, conform g4media.
Luni, starea clinică a lui Florin Piersic era ameliorată, a precizat Roșianu.
Directorul medical de la Institutul Inimii a mai precizat că după 48 de ore s-a decis transferul la Institutul Matei Balș din București, nu într-o situație de urgență.